Nutsman swaar gestraf vir verkragting, moordAnthea Thopps (Foto: Facebook) Die nutsman wat die 30-jarige Margaretha Anthea Thopps in Julie verlede jaar in haar huis op Beaufort-Wes verkrag en vermoor het, is Dinsdag in die rondgaande hof op dié dorp tot 65 jaar tronkstraf gevonnis. Die moordenaar, Jacobus Plaatjies, het as nutsman los werkies vir Thopps by haar huis gedoen en was ook redelik bevriend met haar. Hy is onder meer vir moord, verkragting, roof met verswarende omstandighede en huisbraak en diefstal skuldig bevind. Eric Ntabazalila, woordvoerder van die Nasionale Vervolgingsgesag (NVG), sê Plaatjies het tydens die pleitooreenkoms in die hof gesê dat hy op 21 Julie verlede jaar saam met vriende tik en Mandrax gerook en daardie aand geld nodig gehad het om nog dwelms te koop. Hy het in die hof gesê dat hy toe onthou het dat Thopps ’n klankversterker het wat hy kan steel en verkoop. Ntabazalila sê Plaatjies het erken dat hy toe na die Thopps-gesin se huis is en ŉ gat in ŉ verswakte houtstruktuur gemaak het. Hy was bewus van hierdie swak struktuur aangesien hy dit voorheen herstel het. Hy het só toegang tot die huis deur die kombuis verkry. “Toe hy in die kombuis kom, het Thopps ŉ geraas gehoor en gaan kyk wat aangaan. Sy het hom herken in die straatlig wat in die huis inskyn.” Volgens Ntabazalila het Plaatjies erken dat hy Thopps na die sitkamer gesleep het, haar mond toegedruk en haar gewurg het totdat sy bewussyn haar verloor het. Hy het in die hof erken dat hy haar toe verkrag het, haar handsak en twee selfone geneem en haar met ŉ skoenveter verwurg het voordat hy die huis verlaat het. “Plaatjies het ook erken dat hy R200 in Thopps se handsak gevind het waarmee hy meer dwelms gekoop het. Hy het later die handsak en die res van die items daarin verbrand terwyl hy dwelms in die veld gerook het. Hy het ook een van die selfone vir R100 verkwansel en die ander een in die veld weggegooi.” Plaatjies is gevonnis tot 25 jaar tronkstraf vir moord, 25 jaar vir verkragting, tien jaar vir roof met verswarende omstandighede en vyf jaar vir huisbraak met die doel om te steel. Die vonnisse sal gelyktydig uitgedien word. Die staatsaanklaer, Carine Theunissen, het gesê die misdrywe is ernstig, veral in die lig van geslagsgeweld wat voortdurend in Suid-Afrika ’n groot rede tot kommer is. “Die ergste is dat Thopps se vyfjarige seun nou sonder sy ma moet grootword,” het Theunissen bygevoeg.